
REPUBLIKA HRVATSKA
TRGOVAČKI SUD U SPLITU             			      
Split, Sukoišanska br. 6

U   I M E   R E P U B L I K E   H R V A T S K E

R J E Š E N J E 

	Trgovački sud u Splitu, po sucu tog suda Pašku Bačiću, kao stečajnom sucu, u stečajnom postupku koji se vodi u ime i za račun stečajne mase bivšeg stečajnog dužnika AGROKOKA – IMOTSKI d.d. Imotski, nakon provedene naknadne diobe, dana 2. studenog 2016. godine  

r i j e š i o   j e                                               

I. Zaključuje se postupak radi naknadne diobe u stečajnom postupku nad stečajnom masom bivšeg stečajnog dužnika AGROKOKA – IMOTSKI d.d. Imotski, a koji nastavak postupka radi naknadne diobe je određen rješenjem ovog suda posl. br. St-57/2002 od 23. siječnja 2013. god. 

II. Ovo rješenje će se objaviti na mrežnoj stranici e-Oglasna ploča sudova te će se isto u obliku oglasa objaviti i u Narodnim novinama. 


Obrazloženje

	Rješenjem ovog suda posl. br. VII St-57/2002 od 29. travnja 2002. god. otvoren je stečajni postupak nad dužnikom AGROKOKA – IMOTSKI d.d. Imotski, MBS: 060004227, a tim rješenjem je za stečajnog upravitelja imenovan Marko Bitanga iz Podstrane. 

	Rješenjem ovog suda posl. br. VII St-57/2002 od 9. ožujka 2006. god. zaključen je stečajni postupak nad dužnikom Agrokoka – Imotski d.d. u stečaju Imotski, s tim da je odlučeno da će stečajni upravitelj u ime i za račun stečajne mase stečajnog dužnika nastaviti parnični postupak koji se vodi kod Općinskog suda u Širokom Brijegu, Bosna i Hercegovina, u pravnoj stvari tužitelja Agrokoka – Imotski d.d. u stečaju Imotski, protiv tuženika Hermes d.o.o. Ljubuški, radi isplate. 

	Stečajni upravitelj Marko Bitanga je podneskom od 5. prosinca 2012. god. obavijestio ovaj sud da je između stečajne mase stečajnog dužnika Agrokoka – Imotski d.d. Imotski i trgovačkog društva Hermes d.o.o. Ljubuški sklopljena nagodba te da je trgovačko društvo Hermes d.o.o. Ljubuški uplatilo iznos od 370.000,00 kn, a čime da su se ostvarile pretpostavke za provođenjem naknadne diobe. 

	Sukladno naprijed navedenom podnesku i prijedlogu stečajnog upravitelja za provođenjem naknadne diobe, rješenjem ovog suda posl. br. 7. St-57/2002 od 23. siječnja 2013. god. određen je nastavak postupka radi naknadne diobe, u ime i za račun stečajne mase bivšeg stečajnog dužnika Agrokoka – Imotski d.d. Imotski te je tim rješenjem stečajnom upravitelju odobrena naknadna dioba novčanih sredstava u skladu s diobenim popisom koji je zaprimljen kod ovog suda 4. siječnja 2013. god., a sve to sukladno odredbama čl. 199., čl. 183. st. 3. i čl. 184. Stečajnog zakona (Narodne novine broj 44/96, 29/99, 129/00, 123/03, 82/06, 116/10, 25/12, 133/12, dalje SZ). U skladu s rješenjem o nastavku postupka radi naknadne diobe ovaj predmet je zaveden pod novi poslovni broj St-15/2013. 

	Stečajni upravitelj je podneskom zaprimljenim kod ovog suda 11. travnja 2013. god. obavijestio sud da je u cijelosti izvršio naknadnu diobu novčanih sredstava.

	Nadalje, rješenjem ovog suda posl. br. 7. St-15/2013 od 5. srpnja 2013. god. stečajnom upravitelju je određena nagrada za rad nakon završnog ročišta, a koja je istom, nakon pravomoćnosti tog rješenja i isplaćena. 

	Prema odredbi čl. 199. st. 4. SZ-a, nakon provedene naknadne diobe stečajni sudac će donijeti rješenje o zaključenju stečajnog postupka. 

	Budući da je, a sukladno obavijesti stečajnog upravitelja, naknadna dioba u cijelosti provedena to je stoga valjalo zaključiti ovaj postupak radi naknadne diobe, čiji je nastavak određen rješenjem ovog suda posl. br. 7. St-57/2002 od 23.01.2013. god. pa je stoga sud u skladu s odredbama čl. 199. st. 4. SZ-a i odlučio kao u toč. I. izreke ovog rješenja, dok se odluka pod toč. II. izreke ovog rješenja temelji na odredbama čl. 196. st. 2. u vezi s čl. 199. st. 4. SZ-a te odredbama čl. 12. u vezi s čl. 441. Stečajnog zakona (Narodne novine broj 71/15). 

U Splitu, 2. studenog 2016. godine.
 
S U D A C 

Paško Bačić



POUKA O PRAVNOM LIJEKU: 
Protiv ovog rješenja dopuštena je žalba Visokom trgovačkom sudu Republike Hrvatske u Zagrebu. Žalba se podnosi putem ovog suda, pismeno u 3 primjerka, u roku od 8 dana od dana dostave ovog rješenja. 


DNA:
-  stečajnom upravitelju 
-  e-Oglasna ploča suda
-  Narodne novine u obliku oglasa, uz dopis
-  ŽDO Split
-  Porezna uprava Split
-  FINA Split
-  sudski registar ovog suda
-  u spis

